钦定古今图书集成/方舆汇编/职方典/第1253卷 > 《赠嵩山焦炼师》〈并序〉前人
## 钦定古今图书集成/方舆汇编/职方典/第1253卷 > 《赠嵩山焦炼师》〈并序〉前人

嵩丘有神人焦炼师者，不知何许妇人也。又云“生于齐梁时，其年貌可称五六十，常胎息绝谷，居少室庐，游行若飞，倏忽万里。” 世或传其入东海，登蓬莱，竟莫能测其往也。余访道少室，尽登三十六峰，闻风有寄，洒翰遥赠。

二室凌青天，三花含紫烟。中有蓬海客，宛疑麻姑仙。
道在喧莫染，迹高想已绵。时餐金鹅蕊，屡读青苔篇。
八极恣游憩，九垓长周旋。下瓢酌颍水，舞鹤来伊川。
还归空山上，独拂秋霞眠。萝月挂朝镜，松风鸣夜弦。
潜光隐嵩岳，炼魄栖云幄。《霓裳》何飘飖，凤吹转绵邈。